b'\n_START_ARTICLE_\nOireachtas\n_START_SECTION_\nRolle\n_START_PARAGRAPH_\nFor at at lovforslag skal bli en lov m\xc3\xa5 det vedtas av D\xc3\xa1il og de aller fleste tilfeller ogs\xc3\xa5 av Seanad. Dersom overhuset nekter \xc3\xa5 godkjenne en lov kan D\xc3\xa1il overstyre dette. Senatet har i praksis ikke vetorett, bare mulighet til \xc3\xa5 sende forslaget tilbake med en anbefaling om \xc3\xa5 ikke vedta det. Forslag om grunnlovsendringer m\xc3\xa5 ogs\xc3\xa5 godkjennes gjennom bindende folkeavstemning f\xc3\xb8r de leveres over til presidenten. _NEWLINE_Presidenten er i langt de fleste tilfeller tvunget til \xc3\xa5 signere de lover som har blitt vedtatt av begge kamre. Den eneste mulighet han eller hun har er \xc3\xa5 sende en lov over til Supreme Court for vurdering av om den er i tr\xc3\xa5d med grunnloven._NEWLINE_P\xc3\xa5 grunn av begrensningene i b\xc3\xa5de overhusets og presidentens makt er det i realiteten D\xc3\xa1il som st\xc3\xa5r \xc3\xb8verst av de tre delene av parlamentet.\n_START_SECTION_\nHistorie\n_START_PARAGRAPH_\nOrdet oreachtas kommer fra det irske navnet MacOireachtaig. Personer med dette navnet skal ha v\xc3\xa6rt kongelige r\xc3\xa5dgivere i middelalderen. I moderne tid ble navnet f\xc3\xb8rst brukt av Oireachtas i Den irske fristaten fra 1922 til 1937, og deretter av det n\xc3\xa5v\xc3\xa6rende parlamentet. _NEWLINE_Det f\xc3\xb8rste parlament i Irland var Irlands parlament, som eksisterte inntil 1801 da landet ble innlemmet i Det forente kongerike Storbritannia og Nord-Irland. Det styrte hele \xc3\xb8ya, men var i varierende grad underlagt f\xc3\xb8rst det engelske parlamentet og senere det britiske parlamentet. Det bestod av kongen av Irland, House of Lords og House of Commons. Parlamentet oppl\xc3\xb8ste seg selv ved et det i 1800 vedtok Act of Union 1800. Det britiske parlamentet ble dermed lovgivende forsamling for Irland._NEWLINE_Den neste irske lovgivende forsamling var det f\xc3\xb8rste D\xc3\xa1il, som ble opprettet i 1919. Dette var fra britisk st\xc3\xa5sted en ulovlig forsamling. _NEWLINE_I 1920 opprettet britene S\xc3\xb8r-Irlands parlament. Dette ble boikottet av langt de fleste som ble valgt inn, og ble formelt oppl\xc3\xb8st i 1922 da det Oireachtas ble opprettet under Den irske fristatens grunnlov. _NEWLINE_Fristatens Oireachtas bestod offisielt av kongen og to kamre, med samme navn som de moderne kamrene. I 1935 ble senatet avskaffet, og det var dermed bare ett kammer de neste to \xc3\xa5rene. I 1937 ble det n\xc3\xa5v\xc3\xa6rende Oireachtas opprettet gjennom en folkeavstemning om Irland grunnlov._NEWLINE_Siden 1990 har debatter i Oireachtas blitt sendt p\xc3\xa5 fjernsyn, og siden 1993 vises ogs\xc3\xa5 komit\xc3\xa9debattene.'